
„Ha félek is, benned bízom!” – Az istenfélelem és a félelem-érzelem megjelenése és szerepe a második Dávid-zsoltárkönyvben (Zsolt 51-72)

Jelen dolgozat célja, hogy a kontextuális zsoltár-exegézis módszerének segítségével megvizsgálja és bemutassa a félelem terminusainak előfordulásait a második Dávid-zsoltárkönyvben (Zsolt 51–72). Az ember-ember és Isten-ember kapcsolatban egyaránt szerepet játszó érzelem nemcsak koncentráltan van jelen a nevezett zsoltárkorpuszban, de feltételezhető annak struktúra-alakító szerepe is.
A kutatás alapvetésként először általános áttekintést ad a korai zsoltárgyűjteményekről, valamint számba veszi az eredeti szövegben a félelem kifejezésére használt direkt és indirekt fogalmakat.
Ezt követően a dolgozat aszerint különválasztva, és csoportosítva vizsgálja az egyes zsoltárokat, hogy az ember által okozott félelem, vagy az istenfélelem jelenik meg dominánsan bennük. Így olvashatjuk az 55–56. és a 64. zsoltár exegézisét, különös tekintettel azokra a versekre fókuszálva, amelyekben megjelenik az a félelem, amelyet az ember vált ki embertársából, majd pedig az istenfélelemről olvashatunk, először általánosan, majd részletesebben úgy, ahogyan az 52–53.60–61. és a 65–68. zsoltárokban jelenik meg.
Ezen elemzéseken keresztül már megfigyelhetjük azokat a struktúrákat, tartalmi összekapcsolódásokat és íveket, amelyeket a markánsan megjelenő félelem-érzelem alakít ki a gyűjteményben. Ezt követően az egyes előfordulások részletes vizsgálata, valamint a gyűjtemény redakciótörténetének, a zsoltárok elrendezésének, egymásmellettiségének, és egymáshoz kapcsolásának vizsgálata vezet végül arra a következtetésre, amely hipotézisünket igazolva megállapítja, hogy a második dávidi zsoltárkönyv jelenlegi kanonikus formája a félelem-tematika által is meghatározva jött létre. Eszerint a Kr. e. 6. századi redaktorok munkája nyomán a Zsolt 52–68* gyűjteményen belül a félelem az egyes műfaji csoportokban kereteket képez, párokat alkot, s kulcsszavak általi összefüggéseket teremt. A gyűjtemény későbbi redakciója a félelem-tematika által már nem meghatározott, sokkal inkább a királyság témájára koncentráló keretet adott a gyűjtemény köré, amely így végül létrehozta a Zsolt 51–72 végső szövegét.



